Thomas Jensen (S), 2013-12-06:
Det er helt afgørende, at borgerne har tillid til SKAT, og de fejlagtige ejendomsvurderinger og de sidste mange års håndtering af hele vurderingsområdet har skabt en dyb mistillid til vurderingssystemet.
Mange boligejere føler sig snydt eller rådvilde.
For at imødekomme landets boligejere behandler vi derfor i dag det her lovforslag, der skal genskabe tilliden til ejendomsvurderingerne, og som skal bringe orden i det historiske rod på vurderingsområdet, som i særdeleshed partiet Venstre har stået fadder til skatteminister efter skatteminister.
Men skiftende skatteministre fra Venstre har langtfra rettet helhjertet op på fejlene.
Årsagen til Venstres manglende handling skal findes i partiets udtalte ønske om helt at afskaffe ejendomsvurderingerne.
Det kan så synes lidt underligt, at man ikke vedligeholder det system, man har, indtil der er vedtaget en ny lov, men der må Venstre forklare sig.
Det kan godt være, at Kammeradvokaten for Skatteministeriet indtil videre har frikendt Venstres skatteministre i forhold til lovovertrædelser, men rent moralsk bør hr. Kristian Jensen, hr. Troels Lund Poulsen og hr. Peter Christensen have meget svært ved med god samvittighed at se boligejere, der har betalt for meget i skat, i øjnene.
De seneste 10 års politiske historie viser jo med al tydelighed, at Venstre nok råber højt om, at de kerer sig om boligejerne, men når det så kommer til stykket, stemmer ord og handling langtfra overens.
Se bare på fakta.
For konsekvensen af, at Venstre sad på hænderne, er, at det har kostet boligejere dyrt, og på den konto har borgernes tillid til SKAT lidt et alvorligt knæk, og det med rette.
Hele rodet omkring ejendomsvurderingerne er desværre ikke nogen enlig svale.
Venstre narrede ved folketingsvalget i 2007 boligejerne til at tro, at partiet ikke ville røre ved rentefradraget, men efterfølgende blev det i skattereformen udhulet på Venstres foranledning.
Og tidligere har Rigsrevisionen dokumenteret, at Venstres skatteministre helt siden 2004 har vidst, at der var problemer med, at boligejere ikke fik de rette fradrag i skatten for forbedringer.
Venstres hr. Kristian Jensen holdt boligejere hen i uvidenhed og lod dem i stikken.
Skatteministeren har derfor nedsat et udvalg med eksterne eksperter med et stort kendskab til branchen.
Udvalgets anbefalinger skal udgøre fundamentet i et nyt vurderingssystem, og regeringen fremsætter med det her lovforslag den del af lovgivningen, som det er nødvendigt at få gennemført inden årsskiftet.
Vi foreslår helt konkret, at ejendomsvurderingerne for 2013 og 2014 skal foretages på en måde, så vurderingerne fra 2011 og 2012 videreføres uændret, dog med en nedsættelse af de videreførte vurderinger med 2,5 pct.
Det gælder både ejendoms- og grundværdien.
Reduktionen vil allerede for 2013 få betydning for de boligejere, der betaler ejendomsværdiskat af den aktuelle ejendomsværdi, og få betydning for beregningen af grundskyld for 2015 og 2016.
I reelle termer betyder det samlet set, at vurderingen på grund af inflationen i gennemsnit vil kunne ligge op mod 5 pct. under 2011-vurderingen.
Det nye ejendomsvurderingssystem skal tages i brug for 2015-vurderingerne, og vi foreslår også, at SKAT den 1. juli 2015 skal kunne nedsætte 2011-vurderingerne i forbindelse med korrektion af fejl.
På den måde skal borgerne selvfølgelig have penge tilbage, hvis 2015-vurderingen giver et lavere skattebeløb end 2011-vurderingen.
Det skal selvfølgelig ske automatisk, uden at borgeren først skal klage, og udbetalingen skal selvfølgelig ske med renters rente.
Det er også vigtigt for mig at fastslå, at selv om vurderingerne har været særdeles upræcise, er det ikke ensbetydende med, at alle landets boligejere har betalt for meget i skat.
Det har kun haft betydning for skatten, hvis den beregnes på baggrund af seneste vurdering.
Det skyldes jo skattestoppet for ejendomsværdibeskatningen og grundskatteloftet for grundskylden.
Fakta er, at ca. 5 pct. af boligejerne i øjeblikket betaler ejendomsværdiskat af den aktuelle vurdering, mens godt 10 pct. betaler grundskyld af den aktuelle grundværdi.
Men det er også vigtigt at fastslå, at det er umuligt at sige præcis, hvilke borgere der skal have noget tilbage, og hvor meget de skal have tilbage, før vi har et system, der rent faktisk kan fastslå ejendomsværdien, og det har vi som sagt først fra 2015.
Med de nævnte initiativer vil vi så sikre, at kvaliteten kommer tilbage i ejendomsvurderingssystemet, så det får en langt større træfsikkerhed.
På den måde styrker vi borgernes retssikkerhed.
Jeg vil sige, at Socialdemokraterne selvfølgelig kan støtte lovforslaget, som det foreligger.